78
Got nge girdi’ rok
1 Mmotoyilgad, e girdi’ rog, ko machib rog,
mi gimed tiyan’med ko n’en ni gu be yog.
2 Bay gu welthin u fithik’ e fanathin;
ngug weliy e pin’en ni kakrom nda un nangfan,
3 bogi ban’en ni ud rung’aged kadnanged
ni bogi ban’en ni yog e pi chitamangidad ngodad.
4 Dab da mithaged rok pifakdad,
nga dogned ko bin migid e mfen
murung’agen SOMOL nib gel nge gafarig rok ni bfel’
nge pi maang’ang ni i rin’.
5 Ke pi’ e motochiyel ngak e girdi’ nu Israel
me motochiyel ngak e pi’in owchen Jakob.
Me ta’chiylen ngak e pi ga’ rodad
ni ngar machib niged e motochiyel rok ngak pifakrad,
6 ya nge yag ni nang e bin migid e mfen
ngar chelgad ngar filed ngak pifakrad.
7 Ni aray rogon ma aram e bay ra ted e pagan’ rorad nga daken Got
ma dab ra paged talin e n’en ke rin’,
ma gubin ngiyal’ ni bay ra ted u gil’ e tin ke ta’chiylen.
8 Dab ra boded e pi chitamangirad kakrom,
ni bogi girdi’ ni yad ba tatogopluw ma darir folgad,
ni de muyluy e pagan’ rorad ngak Got,
ma darir pired ni yad ba yul’yul’ ngak.
9 Pi Efraimite, e ra feked e gat’ing nge gan e gat’ing,
miyad mil e rofen ni ngan mael.
10 Dar ayweged fare m’ag u thilrad nge Got;
mra siyegned ni ngar folgad ko motochiyel rok.
11 Kar paged talin e n’en ke rin’,
fapi maang’ang nra guyed ni rin’.
12 I rin’ Got fapi maang’ang u p’eowchen e pi chitamangirad
u lan e tafelfel’ u Zoan ko nam nu Egypt.
13 I sey e day nge fekrad nga barba’;
i suweg e day ngalang ni bod ruraba’ i rungrung.
14 Me rran me pow’iyrad nga bang i manileng
mra nep’ ma ram’en ba nifiy.
15 I sey e war u lan e ted ni desert
nge pi’ e ran riy ngorad.
16 Me k’aring e ran nge map’ ko fare war
me gagiyegnag nge thang’el nga but ni bod ba lul’.
17 Machane dartalgad ko denen nib togopluw ngak Got,
mu daken e ted ni desert e ra togopluwgad riy ngak e en ni Th’abi Tolang.
18 Nri lanin’rad ni ngar sikeng niged Got
ko ggan ni yad ba’adag ni yad be ning.
19 Ur nonod nib togopluw ngak Got, ni be lungurad,
“Rayag rok Got ni nge yagnag e ggan u daken e ted ni desert?
20 Riyul’ ni pirdi’iy fare war
nge po’ e ran riy,
machane gur, rayag rok ni ngki pi’ e flowa ngodad
me pi’ e ufin ngak e girdi’ rok?”
21 Ma aram e nap’an ni rung’ag SOMOL e n’en ni yad be yog mri damumuw;
me cham ko girdi’ rok ko nifiy,
mri gel e damumuw rok ngorad,
22 ya dariy e michan’ rorad ngak
ma de mich u wan’rad nra ayuwegrad.
23 Ma aram me non ngalan e lang
nge yog ko pi mab riy ni nge mab;
24 i pi’ e grain u tharmiy ngorad,
me pu’og e manna nga but’ ni ngar ked.
25 Ere ra ked gan e pi engel,
me pi’ Got ngorad urngin ni yad ba’adag.
26 Miki gagiyegnag e nifeng nge thow ko ngek,
ma gelngin e k’aring e nifeng ko yimuch;
27 me pi’ e arche’ nga but’ ko girdi’ rok,
ni bod feni yo’or e yan’ u p’el’ay;
28 me mul mul fapi arche nga lulukngun fa gin ka ra pired riy
ni liyeg e pi tent rorad.
29 Ma aram me abich fapi girdi’ ngar fosgad;
ya ke pi’ Got ngorad e tin yad ba’adag.
30 Machane ka dawori gaman u wan’rad
ma nap’an ni ku yad be abich,
31 me damumuw Got ngorad
nge thang e fan rok e pi’in nib gel u fithik’rad,
ni tin th’abi cheag e pagel nu Israel.
32 Yug aray rogon urngin e pin’ey ma fapi girdi’ e dartalgad ko denen;
dariyfan e pi maang’ang ya de pagan’rad ngak.
33 Aram me museg e rran rorad ni gowa bbuwchuth i nifeng
ngarm’ad nib tomgin.
34 N’apan nra li’ bochiyad,
me cheal e tin kabay ngar sulod ngak;
miyad pi’ keru’rad ko denen rorad miyad parnag e meybil.
35 Me yib ngan’rad ni Got e i yoror rorad,
ni en ni Gubin ma Rayag Rok e i yibnag e ayuw ngorad.
36 Machane u rogned e thin ni fel’faen;
dariy ban’en nrogned nib riyul’.
37 Dar yul’yul’gad ngak;
ma ku dar yul’yul’gad ko fare m’ag ni bay u thilrad.
38 Machane Got e ma runguy e girdi’ rok.
I n’agfan u wan’ e denen rorad
made thang owcharad.
Ba yo’or yay ni i k’adan’ ko damumuw
ngi i par nga daken gelngin e damumuw rok.
39 Me yib ngan’ ni yad e kemus ni yad e girdi’,
ni yad bod e nifeng ni thow me m’ay.
40 Rib yo’or yay nra togopluwgad ngak u lan e ted ni desert;
bo’or yay nra kireb niged lanyan’!
41 Ur sikeng niged Got u bayay nge bayay,
ngu’ur amith niged lanyan’ fare Got nib Thothup rok yu Israel.
42 Ra paged talin gelngin nib gel
nge fa rofen ni chuwegrad u pa’ e to’ogor rorad
43 me ngongliy bogi ban’en u fithik’ e sorok nge maang’ang
u lan e tafelfel’ u Zoan u lan yu Egypt.
44 I pilyeg e yupa i lul’ nge ngal’ ni racha’,
nge par piyu Egypt ndakriy e ran ni ngar unumed.
45 Me pi’ e lal nge yib nga fithik’rad nge gafgow nagrad
nge kayru ni gathay taferad.
46 Me pi’ Got e asmen’ing ni lokust nge longuy e woldug rorad
me kirebnag e yungi flang rorad.
47 Me thang owchen e woldug rorad ni grape ko ayis nma mul mul ni bod e malang
me li’ e gek’iy ni fig rorad ko ayis nike el.
48 Me li’ e pi garbaw rorad ko ayis nike el ni bod e malang
me li’ e yuran’ i gamanman rorad ko uluch.
49 I k’aring e tagnan’ ngorad nib gel
u mirin e damumuw rok ni pu’og,
ni yib ni bogi tamal’oeg ni nge mogothgoth.
50 Da ki luf bang ko damumuw rok
ara ayweg e pogofan rorad,
i li’rad ko gechig ni pag ngorad.
51 Me thang owchen e tin nganni’ i fakay ni pumo’on
u gubin e tabnaw nu Egypt.
52 Ma aram me gafaliy e girdi’ rok nga wuru’ yu Egypt ni bod ba tagafaliy e saf
ni pow’iyrad u daken e ted ni desert.
53 Dar rusgad ya i pow’iyrad ni dabi buch ban’en rorad;
machane, day e yib nge tharey e pi to’ogor rorad.
54 Me fekrad i yib ko nam rok nib thothup,
ko pi burey ni Ir e kol.
55 I tuluf e girdi’ riy nnap’an ni be yib e tirok e girdi’ i yib;
me f’oth e binaw rorad u pa’ e ganong nu Israel
me pi’ taferad ko tirok e girdi.
56 Machane kur pired ni yad be togopluw ngak Got ni Gubin ma Rayag Rok
ma yad be sikengnag.
Tin ni i yog e darir folgad riy,
57 ya ur togopluwgad ma kuyad bod e pi chitamangirad kakrom nde ryul’yul’gad,
ni gowa ba gan e gat’ing nib bugbug ni dabyag i pagan’uy ngay.
58 Ra k’aringed e damumuw ngak ko yungi n’en ni yad be tayfan boch e got riy,
nge pi liyos rorad ni kari gelnag e damumuw ngak.
59 Ri damumuw Got nnap’an ni guy e ran’ey,
ma aram mri n’ag e girdi’ rok.
60 Me n’ag e tent rok nu Shiloh,*
ni aram e gin ni tafen ni i par riy u fithik’mad.
61 Me pag e pi to’ogor romad ngar koled fare Kahol ko M’ag,
ni aram e pow u gelngin nge felngin.
62 I damumuw ngak e tirok e girdi’
me pagrad nge li’rad e pi to’ogor rorad.
63 Pi’in pagel e nli’rad u fithik’ e mael,
me par e pi’in rugod ni dakriy be’ ni ngar figirngiyed.
64 Prist e nli’rad ko saydon,
ma pi le’engirad e dan pagrad ni ngar mowawgad.
65 Me tomur, me od SOMOL ni gowe ki i mol;
bod be’ nib mo’on nib gel nike taf daken ni bochan e wayin.
66 Me tuluf e pi to’ogor rok ngar sulod
ni ka ra waergad ma ka ra tamra’gad.
67 Machane me n’ag e pi’in owchen Josef;
ma de mel’eg fare ganong rok Efraim.
68 Me mang birok Judah e mel’eg
nge fare burey ni Zion nrib t’uf rok.
69 Me toy e Tempel rok u rom
ni bod tafen u tharmiy;
ni ngongliy nib mayluy ni bod e fayleng,
ni dariy bingyal’ nra buch ban’en riy.
70 I mel’eg David ni tapigpig rok;
me yan i fek u rom ko chumol ko gamanman,
71 ni aram e gin ni i chothowliy e yuran’ i gamanman rok riy,
nge tay’ David ni pilung nu Israel,
ngi i gafaliy e girdi’ rok Got.
72 I David e i chothowliyrad ni rib fel’ rogon,
ma ba salap ni i pow’iyrad.
* 78:60 SHILOH: Aram tagil e liyor ko girdi’ nu Israel u m’on ni pilung David.