9
Pi nam ni yad buguliyoror yu Israel ni yira pufthin nagrad
1 Irera’ e thin rok SOMOL:
Ke turguy e gechig ni fan ko nam nu Hadrak nge fare binaw nu Damaskus. Gathi kemus ni go’ fapi ganong nu Israel ya kub mu’un fare tochuch nu Syria ngay nib milfan ngak SOMOL. 2 Yu Hamath ni yow bmathil yu Hadrak e kub milfan ngak, ma ku erita’ fapi binaw nu Tyre ngu Sidon, ni bay urngin e pi salap rorad. 3 Tyre e kar yororiyed taferad, ma kar ulungyed e silber nge gol ni yo’or nike bod feni yo’or e ab u but’! 4 Machane SOMOL e bay i chuweg gubin e tin bay ko re binaw nem. Bay i n’ag e pi machaf nge falel’ riy ngalan e day, ma fare binaw e bayi mo’oruf nga but’.
5 Fare binaw nu Ashkelon e ra guy e ran’ey me rus ngay. Fare binaw nu Gaza e ra guy me gafgow ko amith nib gel. Ma ku arrogon yu Ekron, ni dabki pagan’ ko pin’en ni i lagan’ ngay. Gaza e bayi par ni dakriy e pilung riy, mu Ashkelon e bay ni pag ni dakriy e wulgo’ riy. 6 Yugub ma’thuk e girdi’ nra par u Ashdod; me ga’ar SOMOL, “Bay gu sobut’ nag gubin e pi Filistine ni tolngan’ ney. 7 Bay dab kurked e ufin ni kabay e racha’ u fithik’, fa reb e ggan nib ta’ay. Gubin e pi’in ra magachgad ni yad ba fos ni bay ra manged barba’ e girdi’ rog ngar boded fare ke girdi’ u lan e ganong rok Judah. Ekron e bayi mang barba’ e girdi’ rog, ni bod ni rin’ yu Jebus. 8 Bay gu matanagiy e nam rog nge dabki th’um e salthaw u daken nga barba’. Dab kugpag e girdi’ ni kireb nge gafgownag e girdi’ rog bi’id. Kug guy rogon nike gafgow e girdi’ rog.”
Fare pilung ni bay fini yib
9 Gimed e girdi’ nu Zion, mfelfelan’gad, mfelfelan’gad!
Gimed e girdi’ nu Jerusalem, mu garus niged e felfelan’!
Mu sapgad, pilung romed e be yib ngomed!
Be yib nib felfelan’ ya ma gel ko pi to’ogor rok,
machane ba sobut’an’, ma ke yib nike af nga daken ba dongki,
ke af nga daken ba fak e dongki.
10 Be ga’ar SOMOL,
“Bay gu chuweg e pi chariot ni fan ko mael u Israel,
mu gu chuweg e pi os ni bay u Jerusalem;
ma pi gat’ing ni yibe fanay ko mael e bay ni kirebnag.
Pilung romed e bayi gagiyeg nge aw e gapas u thilin e pi nam;
bayi gagiyeg u bang e day nge mada’ nga bang,
me tabab ko lul’ ni Eufrates nge yan i mada’ ko yungi n’en ni mus e fayleng riy.”
Girdi’ rok Got e bay ni fulwegrad nga rograd ni ur moyed
11 Be ga’ar SOMOL,
“Bochan fare m’ag ni kug ngongliy u thildad,
ni racha’ ko pi maligach e ke micheg,
aram fan ni ribay gupag e girdi’ romed ngar chuwgad u pa’ e to’ogor rorad,
ngar chuwgad u lan fare low ni mlik’ nra kalbusgad riy u wuru’ e nam.
12 Mu sulod, e pi kalbus u wuru’ e nam ya chiney e ke yib e l’agan’ romed;
mu sulod ko nam romed ndabki buch ban’en romed.
Chiney e gu be yog ngomed ni bay gu fulweg ngomed e pi fel’ wa’athan
ni l’agruw yay nib yo’or ko pi gafgow ni ku’um ted.
13 Bay gu maruwel ngak yu Judah ni bod e gat’ing rok ba salthaw,
mu gu maruwel ngak yu Israel ni bod bogi gan e gat’ing.
Bay gu maruwel ngak e pumo’on nu Zion ni bod ba saydon,
ngar maelgad ngak e pumo’on nu Greece.”
14 I SOMOL e bay yib i m’ug u puluwon e girdi’ rok ngalang;
me yin’ gan e gat’ing rok ni bod e uluch ni mat.
I SOMOL ni Th’abi Tolang e bayi thoy e rappa;
bayi yib u lan e yimuch u fithik’ e yoko’.
15 I SOMOL ni Gubin ma Rayag Rok e bayi yoror rok e girdi’ rok,
ma bay ra thirifed e pi to’ogor rorad u but’.
Bay ur tolulgad u fithik’ e mael ni gowa girdi’ nike balyang ko rrum,
miyad pu’og racha’en e pi to’ogor rorad;
ma bayi map’ nge yan ni gowa racha’en ba gamanman ni maligach
nni kunuy ngalan baraba’ i ban’en min pu’og nga daken e altar.
16 Ra taw ko rofen nem mi SOMOL e bayi yoror rok e tirok e girdi’,
ni bod rogon ba tagafaliy e saf ni yoror rok e pi saf rok nge dabi buch ban’en rorad.
Ma bayi gal rama’enrad u lan e nam rok
ni bod rogon e malang nib tolang puluwon ni be gal ram’en ni bay ko te’eliyaw ko pilung.
17 Uw feni fel’ nge feni fel’usun e re but’ nem ni bayi par!
Pi’in ni bfel’ yangren e yad ra gel mar ilalgad ko grain nge grape ni yad be kay.