16
1 Miyad fek fare Kahol ko M’ag i yan ko fare tent nike fal’eg David rogon ni fan ngay ngar ted nga langgin. Aram miyad pi’ ngak Got e pi maligach ni mo’oruf nge pi maligach nma gapaseg thilin Got nge girdi’. 2 Nga tomuren nike mu’ David i pi’ fapi maligach me fal’eg wa’athan e girdi’ u fithingan SOMOL 3 me pi’ e ggan ngorad ni yad gubin. Ra reb e pumo’on nge bpin nu Israel me pi’ reb e lof ngak nge bang e ufin ni mo’oruf nge boch e raisin.
4 Me mel’eg David boch e girdi’ ko Levi ni ngar gagiyeg niged rogon e liyor ngak SOMOL ni Got nu Israel, u mit fare Kahol ko M’ag, ko tang nge sorok ni yibe pining ngak. 5 Min duwgiliy Asaf ni ir e ngi i gagiyeg me Zekariah e ta’ayuw rok. Me Jeyel, Shemiramoth, Jehiel, Mattithiah, Eliab, Benayah, Obed Edom, nge Jeyel e ngar musikgad ko harp. Asaf e nge musik ko cymbal, 6 ma gal prist, ni Benayah nge Jahaziel, e ngar thoyew e rappa’ ni gubin e rran u mit fare Kahol ko M’ag. 7 Ma aram e ngiyal’ nsom’on ni pi’ David mat’wun Asaf nge boch e pi Levite ni yad e ngar tanggad ni yad be pining e sorok ngak SOMOL.
Ba tangin e sorok
(Psalms 105:1–15; 96:1–13; 106:1, 47–48)
8 Ngu’un pining e magaer ngak SOMOL, min weliy feni sorok;
ngan weliy ngak e pi nam e tin ke rin’.
9 Ngan tangnag e sorok ngak SOMOL;
min weliy feni fel’ e pin’en ke rin’.
10 Ngam felfelan’gad nike mil fadad ngak;
nge felfelan’ gubin e pi’in yad ma liyor ngak!
11 Mmarod ngak SOMOL nge aywegmed,
min liyor ngak ni gubin ngiyal’.
12-13 Gimed e pi’in owchen Jakob, ni tapigpig rok Got,
pi’in owchen yu Israel, ni Got e mel’eg,
dabi m’ay u wan’med e pi maang’ang ni ngongliy Got
nge tin nib mat’aw ni turguy.
14 I SOMOL e Got rodad;
tin keyog ni ngan rin’ e fan ko fayleng ni ga’ngin.
15 Dariy bangiyal’ ni ngam paged talin fare m’ag rok Got,
ni ngongliy ni nge par ni manemus,
16 fare m’ag ni ngongliy u thilrow Abraham,
me mownag ngak Isak.
17 I SOMOL e ngongliy reb e m’ag u thilrow Jakob,
bm’ag nra par ni manemus.
18 I ga’ar, “Bay gu pi ngom fare nam nu Kanaan,
bayi par nike milfan ngom.”
19 Girdi’ rok Got e yad buchu’uw,
bogi milekag u lan fare nam nu Kanaan.
20 U ranod u reb e nam nga reb,
ngu gil’ilungun reb e pilung nga reb.
21 Machane de pag Got be’ nge gafgow nagrad;
bochan ni nge yoror rorad me motochiyel ko pi pilung ni ga’ar:
22 “Dab mu gafgow niged e pi tapigpig rog ni kug mel’egrad;
dabi math pa’med ngak e pi profet rog.”
23 Fayleng ni ga’ngin, mu tang niged SOMOL!
Mogned ni gubin e rran fare thin ni bfel’ ni ir e ke mat’aw nagdad.
24 Mogned feni gil ko pi nam,
nge feni manigil rogon e maruwel rok ngak gubin e girdi’.
25 I SOMOL e rib ga’ ma bin th’abi tolang e sorok e nganog ngak;
ir e ngan mathangeluwolnag u fithik’ urngin e pi got.
26 Pi got rok gubin e pi nam e kemus ni bogi liyos,
machane SOMOL e ir e sunmiy e pi tharmiy.
27 Malup’lup’ rok nge feni rir e ke liyeg,
gel nge felfelan’ e ba suguy e Tempel rok.
28 Ngu’um pininged e sorok ngak SOMOL, gimed gubin e girdi’ nu fayleng,
ngu’un pining e sorok nga falngin nge feni gel.
29 Ngu’un pining e sorok nga fal’ngin fithingan SOMOL;
ngan fek ba maligach nganib ngalan e Tempel rok.
Min siro’ ngak Facha’ rib Thothup nnap’an nra yib i m’ug;
30 fayleng ni plo’ mu durru’ u p’eowchen!
Fayleng e ba ayal ni rdabi n’ag gil’.
31 Fayleng nge lanelang, mu felfelan’ gow!
Mognew ngak e pi nam ni SOMOL e pilung.
32 Day mu tolul nge gubin mit e yafos ni bay u fithik’am;
pi flang nge gubin e yafos u dakenmed mu felfelan’gad!
33 Pi yuke gek’iy nu lan e loway e bay ra garus niged e felfelan’
nnap’an nra yib SOMOL ni nge gagiyegnag e fayleng.
34 Ngu’un pining e magaer ngak SOMOL, ni bochan e ir e bmanigil;
ya t’ufeg rok e dabimus bi’id.
35 Nge lunguy ngak, “Got ni Tabyul romad mu ayuwegmad;
mu kunuymad nga ta’bang; mu ayuwegmad u pa’ e pi nam,
ya nge yag ni gu pininged e magaer
magmad mathangeluwolnag fithingam nib thothup.”
36 Ngu’un pining e sorok ngak SOMOL ni fare Got nu Israel!
Ngu’un pining e sorok ngak e chiney i yan ngaram ndariy n’umngin nap’an!
Ma aram me ga’ar e girdi’ ni gubin, “Amen,” ke sorok SOMOL.
Liyor ni un tay u Jerusalem ngu Gibeon
37 I David ni Pilung e tay Asaf nge boch piyu Levi ni yad e ke milfan rogon e liyor ni ngu’un tay ko gin bay fare Kahol ko M’ag riy. Yad e ngu’ur pigpiggad u rom ni gubin e rran. 38 Obed Edom nib mo’on ni fak Jeduthun nge nel’ i ragag nge meruk i pumo’on ni yad ta’ab ke girdi’ e ur ayuweged e pi cha’nem. Hosah nge Obed Edom e ba milfan i matnagiy fapi garog ngorow.
39 Zadok ni prist nge pi prist ni chonggin e yad e ke milfan ngorad rogon fare liyor ngak SOMOL ko gin tagil’ e meybil u Gibeon. 40 Gubin e kadbul nge blayal’ ma yad ma urfiy e maligach ni gamanman nik yu reb u daken fare altar ni rogon ni kan yoloy ngalan fare Motochiyel nike pi’ SOMOL ngak yu Israel. 41 Ma immoy rorad i Heman nge Jeduthun nge ku boch e girdi’ ni kun mel’egrad ni ngu u ron’ed tangin e sorok ngak SOMOL ni fan ko t’ufeg rok ni manemus. 42 Heman nge Jeduthun e ku yow e ba mifan ngorow fapi rappa’ nge pi cymbal nge tin kabay e talin e musik ni yima chubeg u nap’an ni yibe yin’ fapi tangin e sorok. Chonggin fare ke girdi’ rok Jeduthun e yad e ba milfan fapi garog ngorad ni ngu’ur matnagiyed.
43 Ma aram ma ra be’ me sul nga tafen, me sul David nga tafen ni nge par boch rok gathon e tabnaw rok.