76
Got e ir e ke Ge!
1 Got e go’ yim nang u Judah;
ma yima mathangeluwolnag fithngan u Israel.
2 Tabnaw rok e bay u Jerusalem;
ma ir e ma par ko Burey ni Zion.
3 U rom e t’ar e pi gan e gat’ing rok e pi to’ogor riy,
nge shield nge saydon rorad, gubin talin e cham rorad.
4 A Got, ri gab gil,
ma ri ga ba tolang rok e pi burey ni yug ma par.
5 Pi salthaw rorad nib m’uthan’rad e kan fek urngin e tin immoy rorad
ma chiney e kar molod ni yam’;
ni gelngirad nge urngin e pi salap rorad e yi go’ ke m’ayfan.
6 A Got rok Jakob, nap’an ni mu puwan’ ngorad,
me aw e os nge pi’in nma yan u os nga but’ ni karm’ad.
7 Machane gur SOMOL, e go’ yibe rus ngom.
Dariy be’ nrayag ni nge sak’iy u p’eowchem
nnap’an ni gab damumuw.
8 Tiriggil rom e kamog u tharmiy kannang;
me rus e fayleng me th’ab gulingan,
9 nap’an ni mu sak’iy ngam weliy e n’en ni ka mu tirigiliy,
ni ngan ayuweg gubin e pi’in yibe gafgow nagrad u fayleng.
10 Damumuw ko girdi’ e kemus ni be gelnag feni sorom;
ma pi’in de yim’ ko mael e bay ur madnom niged gur.
11 Mu pi’ed ngak SOMOL ni Got romed e tin kam micheged ngak;
gimed gubin e pi nam ni gimed ba chugur, mu feked e tow’ath romed i yib ngak.
Got e ma gagiyegnag e girdi’ ngar rusgad ngak;
12 ma sobut’nag lanyan’ pipifak e pilung ni tolngan’rad,
ma k’ar marus ngak e pi pilung nib gel.