47
Fare pilung ni ir e th’abi ga’
1 Girdi’en urngin e nam, mu waywaygad ko felfelan’!
Mu pininged e magaer nge sorok ngak Got u fithik’ e tang ni ba ga’ lammed!
2 I SOMOL, ni ir e ba Th’abi Tolang, e ngan dugow ngak;
i ir ba pilung ni th’abi ga’, ni be gagiyegnag e fayleng ni polo’.
3 Ke ayuwegdad kad gelgad ngak girdi’en e pi nam,
ke taydad ni ngad gagiyeg niged e pi nam.
4 I ir e turguy e nam ni gadad be par riy,
ba nam nib uf e girdi’ rok ngay, ni girdi’ nri yad ba t’uf rok.
5 Got e ke yan ngalang nga tagil’!
Min tolulnag e felfelan’ me thow e rappa
ni be yan SOMOL ngalang!
6 Mu pininged e magaer nge sorok ngak Got u fithik’ e tang;
mu pininged e magaer nge sorok ngak e pilung rodad u fithik’ e tang!
7 Got e ir e pilung ko fayleng nib polo’;
mu pininged e magaer nge sorok ngak u fithik’ e tang!
8 Got e ke par nga but’ u tagil’ nib thothup;
be gagiyegnag e pi nam.
9 Pi pilung ko pi nam e kar mu’ulunggad
girdi’en fare Got rok Abraham.
Ba gel gelngin ngak urngin raba’ e salthaw;
ir e be gagiyegnag urngin ban’en!